কদিন আগে ফেসবুকে এদিক ওদিক করছি – দেখি একটি বাংলা পেজ। বিভিন্ন জোকস ও কার্টুন। ভাবলাম দেখি। দেখতে দেখতে অবাক হলাম সহজ সাধারন হাস্যরসাত্তক পোস্টের মধ্যে আছে একাধিক পোস্ট যেখানে ভারতীয়দের প্রতি ঘৃণা উগরে দেওয়ার জন্য রয়েছে বেশ কিছু ছবি, যেগুলো ভারতীয় হিসেবে মেনে নেওয়া অত্যন্ত অবমাননাজনক। যাই হোক, বিতর্ক উস্কে দেওয়ার জন্য সেকথা বলছি না। আমি বেশ কিছু ভারতীয় পেজও দেখেছি যেখানে পাকিস্থানকে নির্বিচারে গালি দেওয়া হয়। সেখানেও সঙ্গে থাকে ফটোশপ করা কিছু পোস্ট। পাকিস্থানেরও এরকম পেজ থাকা অস্বাভাবিক নয়। প্রশ্ন সেটা নয়। টেকনোলজির হাত ধরে দিনের পর দিন এগিয়ে চলেছি – অথচ অনর্থক কিছু অভিমান আঁকড়ে ধরে থাকব, এই মানসিকতার থেকে বেরোতে পারিনা আমরা কেউই। এমনকি ইন্টারনেরটের মত এই চমৎকার প্লাটফর্ম, যেখানে কিনা দেশের বেড়াজাল মুছে গেছে – সেখানেও বের করে আনছি নিজেদের ভেতরে লুকিয়ে থাকা তীব্র সাম্প্রদায়িক গরল। এই উপমহাদেশ কি সেই সংকীর্ণতা থেকে বেরিয়ে, মৌলবাদ ঝেড়ে ফেলে একটি সুস্থ সমাজ উপহার দিতে পারে না – যাতে উন্নতি হয় সাধারন মানুষেরই? এই ঘৃণার বীজ কার জন্য?